《水龙吟 题联司马》
清代·袁绶

兰因絮果茫茫，丹青留得昙花影。低鬟凝睇，弄珠无语，内家妆靓。

见说当时，天孙下嫁，璇宫春永。羡比肩灵匹，画眉佳偶，期白首、双栖稳。

惆怅彩云易散。證香盟、神伤荀令。天人标格，春游曾见，披图重认。

钗凤分飞，镜鸾孤舞，情天难问。料红楼碧落，云魂月梦，盼青禽信。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。